»Nu will'n wi mal ens lustig lewen,
Nu will'n wi drinken!« seggt Korl Witt,
As hei in't Wirtshus mit de annern
So bi de Rodwinbuddel sitt,
»Un nahsten will w' en beten rümmer wannern.«
Doch Fritz, de hett so sine Grillen,
Hei denkt noch ümmer an die Brillen
Un an dat olle Beist von Klatsch,
Sin Handel dünkt em 'n beten dwatsch.
»Kumm, Brauder Fritz, kumm, lat de Grillen!
Hei hett de Kauh, un du de Brillen.
Dat lat man sin, lat em man gahn!
De Dinger kän'n in Pris upslahn,
De Dinger känen hellschen stigen,
Du kannst för't Stück en Daler krigen.«
Un unse Fritz, de glöwt dit Läuschen
Un lett sick richtig ok begäuschen
Un drinkt sick einen unn're Huw.
De Jud, de drückt sick sachten ut de Stuw
Un leddt mit sinen Strimer furt.
Un as dat noch en beten durt,
Dunn heww'n de Bengels ok de Buddel ut
Un gahn all beid nu nah de Strat herut.
Sei gahn nu rüm in ehren Däs'
Un warden nu, sei will'n sick ok wat tügen,
Ein jeder eine Brill herute krigen,
De setten sei up ehre Näs'
Un lopen hir en Baudenstaken üm,
Dor lopen s' in de Pött herin,
Un nahsten hadd dat keiner dahn,
Doch wil't binah nu düster all,
So will'n sei ok taum Danzen gahn.
Sei kamen nah en Schausterball,
Dor was dat denn gefährlich fin:
En jede Dirn, de heit Mamsell,
Un wer dor tüschen mang wull sin,
De mellt sick bi den Oltgesell.
Dit was uns' Bengels nich bekannt,
Sei dachten so, dat wir man so as ümmer,
Sei langten beid 'ne Dam sick von de Wand
Un swenkten sei en pormal rümmer.
Un Fritzen müßt dat nu passier'n,
Dat hei den Oltgesellen sin Likdürn
Mit sine olle Klorrhack drop.
Na, dat kunn de nu nich verdragen
Un ward em acht're Uhren slagen,
Un as de slog, da slogen s' alltauhop,
Ein slog den Haut em äwer sine Ogen,
Un twei, de kregen em un togen
Em buten nah den Vörbähn rut,
Hir garwten s' em denn orndlich ut
Un smeten em de Trepp herun.
Un as hei unnen wedder stunn,
Dunn kregen s' em, de gor nich weit,
Wo em geschüht, in't Gnick tau faten
Un smeten rut em up de Straten,
Ganz »in der schnellesten Geschwindigkeit«.
Ja würklich, in en wohren Sus'
Flog hei herute ut den Hus'.